
בבית המשפט המחוזי בתל אביב – יפו

לפני: כב' השופט ד"ר ג' קלינג

התובעים: זכריה זלוצין ו- 67 אח' ע"י ב"כ עו"ד אלי הכהן

נגד

הנתבעת: דיור לעולה בע"מ ע"י ב"כ עו"ד משה קמר

פסק דין משלים

הרקע

1. לאחר שביום 12.12.94 ניתן בבית משפט זה פסק דין בתובענות אלה קיבל בית המשפט העליון ביום 21.2.96, ערעור על פסק הדין [בתיק 472/95] והחזיר את העניין להשלמה לאור הנחיותיו של בית המשפט העליון.

בפסק הדין שניתן על ידי נקבע, כי על הנתבעת לתקן ליקויים לא מעטים בדירות וברכוש המשותף שנרכשו על ידי התובעים. בית המשפט העליון פסל דרך זו, מטעמים שאין צורך לעמוד עליהם כיום, והורה על קביעת פיצויים לתובעים בגין אותם ליקויים.

הראיות שעל יסודן יש לקבוע את הפיצויים, הן אלה שהיו בפני בית המשפט בעת מתן פסק הדין הקודם, ועיקרו דברים שנכתבו ונאמרו אל ידי אינג' ד' סרנה, שהוא מומחה שמונה על ידי בית המשפט. בהסכמתם של בעלי הדין לאחר החזרת העניין על ידי בית המשפט העליון, הוסיף אינג' סרנה על אשר כתב ואמר קודם לכן, וכמובן שדברים אלה מתווספים על הראיות שהיו בפני בשלב הראשון של הדיון, שקדם למתן פסק הדין.

פסק דין זה יעסוק אך ורק באותן שאלות שבית המשפט העליון הורה להן ולאור הנחיותיו.

ליקויים בדירות

ליקויי ריצוף

2. כאמור בסעיף 18 לפסק הדין, נבחנו לאור חוות דעתו של אינג' סרנה מיום 2.3.92 [ב/1] כאמור בסעיף 2 לחוות הדעת, המחירים שבה מבוססים על ביצוע על ידי גורם אחד במחירי פברואר 1992. כמובן, שלאור חלוף הזמן ולאור פסק דינו של בית המשפט העליון, יהיה צורך ליתן ביטוי אחר לאמור בחוות דעתו. הדבר ייעשה לאחר קביעת העלויות של התיקונים, על יסוד חוות דעתו של אינג' סרנב.

בסעיף 18 לפסק דיני, הכרתי בזכותם של התובעים להחלפת הריצוף בכל הדירות, בשל פגמים במרצפות, בשל כתמים ובשל ריצוף לקוי. כאמור, הוריתי על החלפת ריצוף על ידי הנתבעת. יחד עם זאת אמרתי, בסוף סעיף 18: 

"לו הייתי צריך לפסוק פיצוי על הוצאות החלפת הריצוף, הייתי פוסק את הסכומים שבהם נקב אינג' סרנה".

דירותיהם של התובעים הן משלושה טיפוסים, A ,B  ו- C, והטיפוס של דירתו של כל תובע צוין בחוות דעתו של אינג' אבן עזרא שצורפה לכתב התביעה.

הנני קובע כי הפיצוי לתובעים בגין החלפת הריצוף יהיה כדלקמן:

לבעל דירה מטיפוס A -     6403 ₪.

לבעל דירה מטיפוס B -     7182 ₪.

לבעל דירה מטיפוס C -     8006 ₪.

מעקה בחדר מגורים

פיצוי על הגבהת המעקה בכל דירה -   500 ₪.

אוורור בית השימוש

התקנת אוורור מלאכותי לבית השימוש -   650 ₪.

אוורור חדר האמבטיה

התקנת אוורור מלאכותי לחדרי האמבטיה שבדירות טיפוס  Aו- C -   650 ₪.

אינג' סרנה לא מצא לנכון לעשות שינוי כלשהו בהקשר זה בדירות טיפוס A. לדבריו, ראוי לפצות את הדיירים בדירות טיפוס B בסכום סמלי. עם כל הכבוד לדעתו של המומחה, הרי בית המשפט ייזקק לדעתו באשר לטעון תיקון ולעלות הכרוכה בכך. פסיקת "סכום סמלי" באה כנראה לבטא את דעת המומחה באשר לאי הנוחיות הנגרמת לבעלי דירות מטיפוס B, על עגמת נפש זו נפסק כבר פיצוי, ואיני רואה מקום להוסיף עליו.אף הנני סבור, שאני רשאי לעשות כן באשר בית המשפט העליון אישר את הפיצוי שניתן על עגמת נפש, ולא הורני לחזור ולעסוק בו.

פינת מקלחת

כפי שצוין בסעיף 21 לפסק הדין, לא נטען בכתב התביעה, ועל אף שאינג' סרנה עסק בו לא מצאתי לפסוק לגביו דבר.

מעקה מרפסת משק

אינג' סרנה קבע כי אדן המוזאיקה נמוך מהנדרש. העלות של הוספת פרופיל אלומיניום מעל אדן המעקה הקיין וכן תיקון המוזאיקה באדן המעקה -   350 ₪.

האמבט בחדר האמבטיה

אינג' סרנה קבע, כי הדיפון מתחת האמבט ולצידו לא נעשה כראוי. בסעיף 23 לפסק הדין חייבתי את הנתבעת לתקן את הדיפון. ראוי לפסוק לתובעים את העלות של התיקון של הדיפון     400 ₪.

דלתות בדירה

אינג' סרנה הכיר בכך שהדלתות נמוכות במידת מה מהנדרש, אולם לא סבר שניתן או צריך לתקן זאת. כל שהציע הוא לפסוק לתובעים פיצוי סמלי. על המלצה מעין זו באשר לאוורורו של חדר האמבטיה, חיוויתי דעתי ואיני רואה צורך להוסיף.

תיקוני טיח וצבע

אינג' סרנה קבע כי עלות התיקון של הליקויים בטיח ובצבע, במהלך סיוד וצביעה תקופתית של הדירה, תהיה בסכום של 500 ₪. סכום זה כבר נפסק לתובעים בסעיף 24 לפסק דיני.

שיש במטבח

החלפת לוחות אבן נסורה שהותקנו במטבחים בלוחות שיש, כרוכה, לפי אינג' סרנה, בעלות של 400 ₪. סכום זה כבר נפסק לתובעים לפי סעיף 25 לפסק דיני.

תיקון מוזאיקה באדני חלונות

כפי שנאמר בסעיף 26 לפסק דיני, פריט זה אינו נזכר בחוות דעתו של אינג' בן עזרא המתייחסת ל- 25 דירות, לכן לא נפסק דבר בעניין זה לבעלי אותן דירות.

לתובעים שלגביהם ציין אינג' בן עזרא ליקוי זה תהיה עלות תיקון המוזאיקה לפי אינג' סרנה 150 ₪.

תריסים בחלון חדר המגורים

גם ליקוי זה לא הופיע בחוות דעתו של אינג' בן עזרא, ואיני רואה מקום לפסוק לגביו דבר.

תיקונים נוספים בדירות

בנוסף לתיקונים האמורים, שלדעת אינג' סרנה יש לבצע בדירות, יש צורך בתיקונים שונים בדירות, לפי פירוט המצוי בעמודים 8-10 לחוות דעתו [ב/1], והנני פוסק לכל אחד מבעלי הדירות המצוינות את הסכומים שנקב אינג' סרנה.

מחסנים בקומת המרתף

אף עניין זה, שנדון ע"י אינג' סרנה, אינו מצוי בחוות הדעת של אינג' בן עזרא.

פריטים שלא נזכרו בחוות הדעת של אינג' בן עזרא

3. בפסק דיני לא פסקתי לתובעים דבר בגין ליקויים שהתייחס אליהם אינג' סרנה, ואשר לא נזכרו בחוות דעתו של אינג' בן עזרא.

התובעים ערערו על קביעתי זו, ובית המשפט העליון בהתייחסו לעניין זה בפסקה 6 לפסק דינו, אמר:

"סבורני, כי במקרה שלפנינו, שהמומחה מונה על ידי בית המשפט בהסכמת הצדדים, הדבר תלוי בהסכמה, המפורשת או המשתמעת, של בעלי הדין בדבר תפקידו והיקף קביעותיו של המומחה המוסכם. אם ניתן להבין שבעלי הדין סברו וקיבלו שקביעותיו של המומחה לעניין הליקויים יחליפו את הנטען בכתבי הטענות בנושא זה, בוודאי יתן בית המשפט נפקות להסכמה כזו, מאחר שהעניין יוחזר בלאו הכי, מתבקש בית המשפט קמא לקבוע גם בשאלה זו, ולפסוק בהתאם".

אינג' סרנה מונה מכוח הסכמתם של באי-כוח בעלי הדין, שעליה הודיעו בישיבה מיום 12.6.91, וכך נרשמה הסכמתם:

"מודיעים – הסכמנו כי ימונה מומחה שיקבע אם הפגמים הנטענים בכתבי התביעה טעונים תיקון. אם הם נובעים מליקויים בבנייה, ואת עלותם של התיקונים".

מהאמור עולה בבירור כי סמכותו של הבורר תוחמה ל"פגמים הנטענים בכתב התביעה", המומחה לא מונה לקביעה כוללנית במה לקו הבניינים נשוא התובענה.

לעניין הליקויים שבבניין הפנו התובעים לחוות הדעת של המומחה מטעמם לכן כל שלא נדון שם – אף לא נתבע על ידם. בנסיבות אלה אין מקום להבין שבעלי הדין סברו וקיבלו שקביעותיו של המומחה לעניין הליקויים יחליפו את הנטען בכתבי הטענות, כלשונו של בית המשפט העליון.

ליקויים ברכוש המשותף

4. ליקויים אלה נחלקו לשלושה:

1. ליקויים שלצידם קבע מומחה את עלות תיקונם.

2. עבודות איטום.
3. ליקויים שבחוות הדעת [ב/1] לא נקבעה עלות תיקונם.
1. הליקויים ברכוש המשותף שהמומחה נקב בעלות תיקונם בחוות דעתו הם:

1. הוספת נדבך למעלה -   12000 ₪.

2. הגבהת צינורות האוורור בגג -   1000 ₪.

3. הגבהת מעקה בכניסה לגג -   300 ₪.

4. תיקון פני הביטון במקלט -   4000 ₪.

5. יציקת מוזאיקה במעבר ממשטחי הקומות לחדר מדרגות חרום -   2250 ₪.

2. איטום למניעת חדירתם של מים למקלט ולמחסנים שבקומת המרתף

בית המשפט העליון, בהתייחסו לעלותו של תיקון זה אמר [בפסקה 7 לפסק דינו]:

"...נראה לי שבעניין זה יש לפסוק תשלום על בסיס התקציב המוצע על ידי המהנדס מרטון (בצירוף מע"מ) ובשערוך מתאים, ובית המשפט קמא מתבקש לפסוק גם בעניין זה. בית המשפט מתבקש כמו כן לתת דעתו על האפשרות שהאיטום יבוצע על פי שיטת מר מרטון ובפיקוחו, ויתברר תוך תקופה מסוימת, שיש צורך בטיפולים נוספים, איזו תרופה תישאר בידי המערערים למקרה כזה".

 לאור דברים אלה הנני פוסק לתובעים את הסכום שבו העריך את התיקון בחוות דעתו [מ- 10.9.93] מהנדס מרטון בסכום של 84000 ₪.

מהנדס סרנה, במכתבו מ- 2.2.98 העריך כי העלות הכוללת של עבודות האיטום, לרבות תיקון דלתות, משקופים וטיח, היא 185000 ₪.

סכום זה כולל גם את הסכום של 84000 ₪ שקבע מהנדס מרטון, כאשר סכום זה מעודכן.

5. בסיכומיו המשלימים, לא הציע בא-כוח התובעים כל דרך לקביעתה של תרופה למקרה שיהיה צורך בטיפול נוסף באיטום. עם כל הצער, נראה לי שהדרך היחידה שתעמוד בפני התובעים, במקרה כזה, תהיה הטלת האחריות על המתכנן ועל המבצעים של האיטום.

הנתבעת טוענת כי אל לבית המשפט להוסיף או לשנות באשר לעלות האיטום שקבע מהנדס מרטון, ואשר אושר על ידי בית המשפט. טעמיה של הנתבעת הם שניים. ראשית, העדר מומחיות של אינג' סרנה בתחום זה, ושנית, עניין זה מוצה בחוות דעתו של אינג' מרטון.

אינג' מרטון ציין בחוות דעתו, במפורש, שאין הוא מתייחס בחוות דעתו לכל המחסנים. במכתבו מ- 2.2.98 מדבר אינג' סרנה בתיקונים שאינג' מרטון לא התייחס אליהם, וכך צריך היה לעשות. כן עדכן אינג' סרנה את העלות שקבע אינג' מרטון. בא כוח הנתבעת טוען שאין שערוכו של הסכום בגדר מומחיותו של המומחה. כפי שהנני מבין את אשר כתב אינג' סרנה, הרי מדובר בהתאמת מחיר שנקבע ב- 1993 לעלויות המקובלות בראשית 1998. עניין זה הוא בוודאי בתחומו של אינג' סרנה.

מומחיותו של המומחה

6. עוד טוענת הנתבעת בהקשר לאיטום ובהקשרים אחרים, לחוסר מומחיותו של אינג' סרנה לקבוע דבר באותם תחומים.

הנתבעת אינה מציעה בפני בית המשפט כל חלופה לסכומים שנקבעו על ידי אינג' סרנה, וקבלת טיעונה צריכה הייתה להוליך לאי-פסיקת סכום כלשהו בגין אותם ליקויים. זו תוצאה שאינה מתקבלת על הדעת.

אולם לא רק בגלל המבוי הסתום שאליו מוליך טיעונה של הנתבעת ראוי לדחותו. אין הנתבעת חולקת על מומחיותו ונסיונו של אינג' סרנה בתחום הבנייה. בעקבות דבריו הוא עצמו כי יש התמחויות מיוחדות בתחום הבנייה, טוענת הנתבעת כי באותם תחומים אין להיזקק לחוות דעתו של אינג' סרנה.

כיום, אין קץ להתמחויות בתחומים שונים, ואין קביעה כי יש תת התמחות שאינה מנת חלקו של מומחה, אומרת כי אין לקבל חוות דעתו של אותו מומחה המתייחסת לאותן תת-התמחויות. כל המשמעות של קיומן של אותן תת-התמחויות היא שכאשר בפני בית המשפט שתי חוות דעת, אחת של המומחה הכללי והשנייה של מי שהתמחה בתחום צר יותר, עשוי בית המשפט ליתן משקל יתר לחוות הדעת בתחומה של תת-המומחיות. אין מקום לקבוע כי קיומה של תת-התמחות שולל את האפשרות להיזקק לחוות-דעת של מי שאינו עוסק באותה תת-התמחות.

לסיכום, אין ספק שאינג' סרנה חיווה דעתו בנושאים שהם בתחום מומחיותו ובתחום עיסוקו, ואין כל מניעה כי בית המשפט ישתית עליהם את קביעותיו.

על כל אלה יוסף כי על פי הנחייתו של בית המשפט העליון [פסקה 7 בעמ' 4] רשאים היו בעלי הדין להביא "ראיות על עלות התיקונים". משבעלי הדין לא ניצלו אפשרות זו, ברור היה להם שפסיקתו של בית המשפט תהיה על בסיס חוות הדעת של אינג' סרנה.

3. ליקויים שלא נקבעה עלות תיקונם בחוות דעתו של אינג' סרנה [ב/1]

7. בחוות הדעת [ב/1] מנויים ליקויים ברכוש המשותף שהמהנדס סרנה נמנע מנקוב בעלות תיקונם, מאחר שלגישתו ראוי היה לבסס את העלויות על תוכניות לביצוע התיקונים.

משחזרה תובענה זו מבית המשפט העליון, המציאה הנתבעת תרשימים לביצוע עבודות, כמפורט במכתבו של אינג' סרנה מיום 8.1.98.

על פי החלטות בית המשפט נקב מהנדס סרנה במכתבו מ- 8.1.98 ומ- 2.2.98 בעלות של תיקון ליקויים שונים, אשר לא נקבעו על ידו בחוות דעתו הראשונה [ב/1].

1. תיקון חדר המדרגות בירידה למרתף [סעיף 7 למכתבו של אינג' סרנה מיום 8.1.98] במחירי דצמבר 1997 -   6000 ₪.

2. תיקון ריצוף וטיח בקומת העמודים [סעיף 4 למכתב מ- 2.2.98] -   14500 ₪.

3. תיקונים בתחום האקוסטיקה [סעיף 5 למכתב מ- 2.2.98] -   17000 ₪.

בא כוח הנתבעת תוקף תביעות אלו בטענה שאין תחום האקוסטיקה בגדר מומחיותו של העד. לפן זה כבר התייחסתי באשר להערכת העלויות הכרוכות באיטום. טיעון זה הועלה גם במהלך חקירתו של מהנדס סרנה, והעד לא השיב לשאלתו של עורך הדין קמר [ע' 13]:


עו"ד קמר: "אין לו מומחיות. העדות שלו היא עדות שמיעה."


מהנדס סרנה: "לא עדות שמיעה. ידע. ידע".

גם כא-כוח התובעים טוען כי יש לקבוע סכומים גבוהים מאלה שבהם נקב מהנדס סרנה במכתביו מינואר ומפברואר 1998. עורך דין הכהן סומך טיעונו על דברי העד [בעמ' 12 לפרוטוקול מיום 26.5.98]:

"ת. אמרתי בשנת 92, לבית המשפט שאני ממליץ לקחת מומחה לאקוסטיקה ומומחה לאיטום, אם עד היום לא לקחו את זה.


ש. סדרי גודל, זה עולה בין

ת. זה עשרות אלפי שקלים. אני מעריך את השאלה שלך סדר גודל של עשרות אלפי שקלים. אם 2 או 5 או 8.

ש. ע' 2 ש' 5 מלמטה. אתה כותב הערכה זו נראית לי נמוכה. את ההסבר אתה רוצה לתת אותו הסבר שנתת קודם. כמה היא נראית נמוכה מהטווח הסביר.

ת. לה בהרבה. אם הייתה בהרבה לא הייתי ממליץ לבית המשפט לקבל הערכה שהיא לא אמיתית. היא סבירה במצב הנמוך. עוד 5000 ₪ או 7000 ₪ זה חוסר הידע שלי".

בא כוח התובעים טוען, לאור דבריו של אינג' סרנה, כי יש להגדיל משמעותית את הסכום שיופסק לתובעים לעומת הערכתו של אינג' סרנה שבכתב. איני סבור כי כך יש להבין את דבריו. אינג' סרנה הבהיר שלו הסטייה מהערכתו היתה גדולה "לא הייתי ממליץ לבית המשפט לקבל הערכה שהיא לא אמיתית".

תובעים שמכרו דירותיהם

8. בפסקה 34 לפסק דיני, קבעתי ששישה מהתובעים, שמכרו את דירותיהם, לא יקבלו פיצוי בגין תיקון ליקויים בדירותיהם.

בית המשפט העליון קבע [פסקה 4 בעמ' 9-10] כי "הזכות לפיצויים עומדת גם לששת הדיירים שבינתיים הספיקו למכור את דירותיהם".

לכן גם התובעים בל, זלוצין, בר, יגאל כהן, קידר ובכר זכאים לפיצויים שנפסקו ליתר התובעים.

שערוך וריבית

9. סכומי הפיצויים נקבעו על פי חוות הדעת שניתנו במועדים שונים, ואין חולק על כך שיש לשערך סכומים אלה. 

בעלי הדין לא הרחיבו טיעונם בסוגיה זו. ניתן היה ללכת בשתי דרכים לפחות: הצמדה למחיר התשומות בבנייה  או למדד המחירים לצרכן. ניתן לומר שהסכומים נועדו לביצוע התיקון של הליקויים, ולכן ראוי להצמידם למדד מחירי התשומות בבנייה.

בפסק דינו, אמר בית המשפט העליון דברים שמהם עולה, כי עילת התביעה התגבשה כאשר נמסרו לתובעים הדירות הפגומות [בראש עמ' 10 לפסק הדין]. אמנם הדברים נאמרו בהקשר אחר, אך חשיבותם רבה לעניין השערוך והחיוב בריבית. על פי גישה זו, זכותם של התובעים לפיצויים התגבשה עם קבלת הדירות הלקויות, וממועד זה ואילך מדובר בחיוב כספי שלא נפרע על ידי הנתבעת. חוב כספי ראוי לשערך על דרך של הצמדה למדד המחירים לצרכן.

10. מגישתו האמורה של בית המשפט העליון נגזרת אף התשובה לעניין הריבית. משהתגבשה זכותם של התובעים לפיצוי עם קבלת הדירות, ראוי לפסוק ריבית מאותו מועד.

שניים משלושת כתבי התביעה [בתיק אז' 1171/89 ו- 1172/89] הוגשו ב- 1989, ומכיוון שבלאו הכי שיעור הריבית שניתן לפסוק לגבי התקופה שקדמה ל- 13.4.89 הנו זניח, הריני מחייב את הנתבעים לשלם ריבית צמודה ומצטברת בשיעור של 4% לשנה החל ממועד הגשתן של התביעות האמורות. קביעה זו חלה אף על התובעים בתיק אז' 1452/89 שתביעתם הוגשה מאוחר יותר.

לגבי חלק מהתקופה מוסמך בית המשפט לחייב בריבית בשיעור של 8%, אולם לא נראה לי שבנסיבות העניין ראוי לעשות כן. בין בעלי הדין הייתה מחלוקת כנה באשר למהות הליקויים ובייחוד באשר לזכותה של הנתבעת לתקנם, ולא לשלם פיצויים.

היות שפסיקת הריבית נתונה לשיקול דעתו של בית המשפט, נתתי דעתי על כך שלו ביצעה הנתבעת את תיקון הליקויים, הייתה נושאת רק בעלותם ליום ביצועם, ולא הייתה נושאת בריבית למשך שנים רבות קודם לכן. לנתבעת ניתנה הזדמנות לעשות כן, על פי פסק הדין שניתן על ידי, והסדר שנעשה בין בעלי הדין לאחר הגשת הערעור ואשר תואר בפסק דינו של בית המשפט העליון. מטעמיה היא, החמיצה הנתבעת הזדמנות זו. בנסיבות אלה היא שהפכה את החיוב לחיוב כספי.

בא כוח הנתבעת טען שבית המשפט העליון לא הורה על פסיקת ריבית. משהמיר בית המשפט העליון את החיוב בביצוע התיקונים בחיוב בפיצויים, הרי קביעת הריבית עליהם הנה חלק מהעניין שהוחזר להכרעתי.

סיכום

11. על הנתבעת לשלם לתובעים את הסכומים המפורטים בפסק הדין.

לפיצויים בגין ליקויים בדירות וליקויים ברכוש המשותף שעלותם נקבעה בחוות הדעת ב/1

ייווספו הפרשי הצמדה למדד המחירים לצרכן החל במרס 1992, שהוא מועד עריכתה של חוות הדעת ב/1.

לפיצוי על תיקון האיטום בסכום של 185000 ₪ שקבע אינג' סרנה במכתבו מ- 2.2.98 וכן ליתר הסכומים שנקבעו על בסיס אותו מכתב, ייווספו הפרשי הצמדה למדד המחירים לצרכן מאותו מועד.

בעלי הדין יהיו רשאים לערוך פסיקתה שבה יצוין הסכום שעל הנתבעת לשלם לכל אחד מהתובעים.

בפסק דינו של בית המשפט העליון לא נאמר דבר לעניין פסיקת הוצאות בשלב זה של הדיון. אולם נראה לי שלאור ההליכים המרובים שהתקיימו בשלב זה, ומאחר שבעיקרו של דבר קיבלתי את טיעוניהם של התובעים, ראוי לפסוק הוצאות נוספות בגין ההליכים שהתקיימו בשלב זה, ולפיכך הנני מחייב את הנתבעת לשלם לתובעים שכר טרחת עו"ד בסכום נוסף של 25000 ₪ בתוספת מע"מ.

לשם הסרת ספק הנני קובע שכל הסכומים שנפסקו בפסק דין זה, באים בנוסף לסכומים שבהם חויבה הנתבעת בפסק הדין מיום 12.12.94.

ניתן היום 13 בינואר 1999 והודע במעמד עו"ד הכהן ועו"ד י' קמר.

